钦定古今图书集成/历象汇编/乾象典/第045卷 > 天棓
## 钦定古今图书集成/历象汇编/乾象典/第045卷 > 天棓

按《星经》，天棓五星，入氐一度，去北辰二十八度。
按《史记天官书》，紫宫右五星曰天棓。

〈注〉索隐曰：“天棓五星，主棓人。”《石氏星赞》云：“备非常之变也。”正义曰：“天棓五星，天子先驱，所以御兵。”

按《汉书·天文志》：紫宫右四星曰天棓。

按《晋书天文志》：“天棓五星，在女床北，天子先驱也，主
分争与刑罚。藏兵亦所以御兵，亦所以御难也，枪棓
皆所以备非常也。”

按：《隋书》《宋史天文志》俱同。

按《观象玩占》：“天棓五星，在紫微垣外，女床东北，天子
之先驱，所以御难备非常也。主禁暴，防不虞，又主争
讼。”